KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų Išankstinio perspėjimo sistema Nr. 6-7/2012 /* COM/2012/0452 final */





TURINYS 1........... Įvadas. 2 2........... EŽŪGF asignuotosios įplaukos. 2 3........... Įplaukos iš laikinų restruktūrizavimo mokesčių (cukraus sektoriuje) 3 4........... Pastabos dėl preliminaraus 2012 m. EŽŪGF biudžeto vykdymo. 3 5........... EŽŪGF asignuotųjų įplaukų panaudojimas. 6 6........... Įplaukų iš laikinų restruktūrizavimo mokesčių (cukraus sektoriuje) panaudojimas. 6 7........... Cukraus pramonės restruktūrizavimo fondo lėšų panaudojimas. 7 8........... Išvados. 7 1 priedas || Preliminarus EŽŪGF asignavimų panaudojimas iki 2012 05 31 1. Įvadas 1 priede pateikiamas faktinio biudžeto vykdymo 2011 m. spalio 16 d. – 2012 m. gegužės 31 d. laikotarpiu duomenų palyginimas su išlaidų įvertinimu pagal rodiklį, nustatytą pagal Tarybos reglamento (EB) Nr. 1290/2005[1] 20 straipsnio nuostatas. 2. EŽŪGF asignuotosios įplaukos Remiantis Tarybos reglamento (EB) Nr. 1290/2005 dėl bendrosios žemės ūkio politikos finansavimo 34 straipsnio taisyklėmis, įplaukos, gautos ištaisius finansines klaidas pagal sąskaitų atitikties patvirtinimo sprendimus, įplaukos, gautos susigrąžinus sumas dėl pažeidimų, ir įplaukos, gautos taikant pieno mokestį, yra laikomos įplaukomis, asignuotomis EŽŪGF išlaidoms finansuoti. Pagal šias taisykles asignuotosios įplaukos gali būti naudojamos valstybių narių patirtoms EŽŪGF išlaidoms finansuoti. Nepanaudota tokių įplaukų dalis bus automatiškai perkelta į kitus finansinius metus[2]. Į 2012 m. EŽŪGF biudžetą įtraukti Komisijos paskutinis asignavimų, kurie būtų reikalingi numatomoms rinkos priemonių ir tiesioginės pagalbos išlaidoms finansuoti, įvertis ir asignuotųjų įplaukų, kurias buvo tikimasi gauti per atitinkamus finansinius metus, bei iš ankstesnių finansinių metų perkelto nepanaudotų asignuotųjų įplaukų likučio įverčiai. Komisija pasiūlyme dėl EŽŪGF asignavimų sumos, kuri turi būti numatyta 2012 m. biudžete, atsižvelgė į visas numatomas asignuotąsias įplaukas ir 2012 m. paprašė skirti asignavimų sumą, kuri apskaičiuota numatomą asignuotųjų įplaukų sumą atėmus iš numatomų išlaidų sumos. Biudžeto valdymo institucija priėmė naująjį EŽŪGF biudžetą, į kurį įtrauktos numatomos asignuotosios įplaukos. Sudarant 2012 m. biudžetą, Komisijos skaičiavimais turimos asignuotosios įplaukos siekė 1 010 mln. EUR. Konkrečiai: – apskaičiuota, kad asignuotosios įplaukos, kurias numatyta gauti 2012 finansiniais metais, sudarys 805 mln. EUR. 600 mln. EUR ir 150 mln. EUR sumas atitinkamai tikėtasi gauti ištaisius finansines klaidas po sąskaitų atitikties patvirtinimo ir susigrąžinus sumas dėl pažeidimų. Apskaičiuota, kad pajamos, gautos taikant pieno mokestį, sudarys 55 mln. EUR; – apskaičiuota, kad iš 2011 į 2012 finansinius metus turėtų būti perkelta 205 mln. EUR asignuotųjų įplaukų. 2012 m. biudžete Komisija šias 1 010 mln. EUR asignuotąsias įplaukas skyrė dviem schemoms. Konkrečiai: – 310 mln. EUR skirta vaisių ir daržovių sektoriaus gamintojų organizacijų veiklos fondams, o – 700 mln. EUR – bendrosios išmokos schemai. Šioms dviem schemoms biudžeto valdymo institucija pagal Komisijos pasiūlymą galiausiai skyrė atitinkamai 496 mln. EUR ir 30 472 mln. EUR asignavimų. Šių patvirtintų asignavimų ir minėtų asignuotųjų įplaukų suma atitinka bendrą 806 mln. EUR numatytų asignavimų vaisių ir daržovių sektoriaus gamintojų organizacijų veiklos fondams ir 31 172 mln. EUR bendrosios išmokos schemai įvertį. 1 priede, kuriame pateikiami preliminarūs 2012 m. biudžeto vykdymo duomenys per laikotarpį iki 2012 m. gegužės 31 d., biudžeto asignavimai vaisių ir daržovių sektoriui ir atsietajai tiesioginei pagalbai yra patvirtinti asignavimai šiems dviem sektoriams, atitinkamai siekiantys 788 mln. EUR ir 37 189 mln. EUR, neįtraukiant minėtų asignuotųjų įplaukų. Įtraukus šiems sektoriams asignuotas įplaukas, 2012 m. biudžete numatyti asignavimai vaisių ir daržovių sektoriui iš viso sudaro 1 098 mln. EUR, o atsietajai tiesioginei pagalbai – 37 889 mln. EUR. 3. Įplaukos iš laikinų restruktūrizavimo mokesčių (cukraus sektoriuje) Laikini cukraus sektoriaus restruktūrizavimo mokesčiai laikomi asignuotosiomis įplaukomis, skirtomis cukraus pramonės restruktūrizavimo pagalbai ir kitai pagalbai, kurią numatoma skirti iš Cukraus pramonės restruktūrizavimo fondo, finansuoti. Trejus prekybos metus (2006–2007, 2007–2008 ir 2008–2009 m.) šiuos mokesčius už turimas kiekybines cukraus, inulino sirupo ir izogliukozės kvotas į fondą sumokėjo valstybių narių ūkinės veiklos vykdytojai. Sudarant 2012 m. biudžetą numatyta, kad 832,2 mln. EUR suma bus perkelta iš 2011 finansinių metų į 2012 m. 4. Pastabos dėl preliminaraus 2012 m. EŽŪGF biudžeto vykdymo 1 priede pateikiami preliminaraus biudžeto vykdymo 2011 m. spalio 16 d. – 2012 m. gegužės 31 d laikotarpiu duomenys. Jie lyginami su išlaidų įvertinimu pagal rodiklį, nustatytą pagal Tarybos reglamento (EB) Nr. 1290/2005 20 straipsnio nuostatas. Toliau trumpai aptariami tam tikri biudžeto straipsniai, kurių atveju nustatyti didžiausi faktinio ir numatyto 2012 m. biudžeto vykdymo skirtumai. 4.1. Rinkos priemonės Remiantis 2012 m. gegužės 31 d. rodikliu, intervencijai žemės ūkio rinkose finansuoti panaudota 211,5 mln. EUR daugiau lėšų nei buvo patvirtinta biudžeto asignavimų. Šis skirtumas pirmiausia sietinas su vyno, vaisių ir daržovių sektoriais. Tačiau kituose sektoriuose asignavimų panaudota šiek tiek mažiau nei planuota. 4.1.1. Vaisiai ir daržovės (+127,6 mln. EUR, palyginti su patvirtintais asignavimais) Kalbant apie patvirtintus asignavimus, šių asignavimų panaudojimo lygį pirmiausia lemia išlaidos, susijusios su gamintojų organizacijų veiklos fondų schema, kuri yra finansuojama iš patvirtintų biudžeto asignavimų ir iš 2012 m. biudžete šiai schemai skirtų pajamų (Pastaba. Daugiau informacijos pateikta 2 dalyje). Toks asignavimų panaudojimo lygis nustatytas laikotarpio iki 2012 m. gegužės 31 d. rodiklį pritaikius patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. Be to, nagrinėjamu laikotarpiu valstybės narės išmokas mokėjo sparčiau, palyginti su Pagalbos gamintojų grupių preliminariam pripažinimui schemos rodikliu. Šiuo metu Komisija numato, kad pagal šią schemą 2012 m. patiriamos išlaidos viršys 2012 m. biudžete numatytus atitinkamus asignavimus. Kad skaitytojui būtų patogiau, nuo 2010 m. 1 priede pateikiamą preliminaraus asignavimų panaudojimo lentelę Komisija papildė išnaša „*“. Šioje išnašoje nurodoma tikėtina padėtis, jei 2012 m. gegužės 31 d. rodiklis būtų pritaikytas visai šiam sektoriui finansuoti numatytų asignavimų sumai. Kaip nurodyta 2 dalyje, visą numatomo šio sektoriaus finansavimo sumą sudaro 788 mln. EUR patvirtintų biudžeto asignavimų ir šiam sektoriui asignuotos įplaukos, kurios turėtų siekti 310 mln. EUR. Todėl pritaikius rodiklį visai šiam sektoriui finansuoti numatytai 1 098 mln. EUR sumai, asignavimų panaudojimo perviršis sumažėtų iki 1,9 mln. EUR. Atsižvelgdama į prielaidą, kad gamintojų organizacijų veiklos fondų schemos poreikiams finansuoti asignuotųjų įplaukų pakaks, tačiau numatydama, kad Pagalbos gamintojų grupių preliminariam pripažinimui schemai 2012 m. biudžete skirta suma bus viršyta, Komisija mano, kad bendros šiam sektoriui skirtų asignavimų sumos gali nepakakti visoms valstybių narių 2012 m. numatomoms patirti išlaidoms padengti. 4.1.2. Vynuogių auginimo sektoriaus produktai (+91,7 mln. EUR) Palyginti su biudžeto vykdymo lygiu pagal 2012 m. gegužės 31 d. rodiklį, dabartinį per didelį asignavimų panaudojimą lemia sparčiau valstybių narių mokamos išmokos pagal nacionalines paramos vyno sektoriui programas, nors tempas per paskutinius mėnesius, palyginti su metų pradžia, ir yra sulėtėjęs. Be to, reikėtų pažymėti, kad dėl spartesnio šių programų įgyvendinimo nekyla jokio pavojaus, kad bus viršyti biudžeto asignavimai, nes mokėjimai atitinka toms programoms teisės aktuose nustatytas viršutines finansines ribas. 4.2. Tiesioginė pagalba Panaudotų biudžeto asignavimų tiesioginei pagalbai suma, palyginti su 2012 m. gegužės 31 d. rodikliu, buvo 790,1 mln. EUR didesnė. 4.2.1. Atsietoji tiesioginė pagalba (+754,2 mln. EUR, palyginti su patvirtintais asignavimais) Kalbant apie patvirtintus asignavimus, bendrosios išmokos schemos (BIS) asignavimai viršyti dėl to, kad laikotarpio iki 2012 m. gegužės 31 d. rodiklis buvo taikytas patvirtintiems biudžeto asignavimams, į kuriuos neįtrauktos šiam sektoriui asignuotos įplaukos, ir dėl to, kad Komisija valstybėms narėms leido nuo 2011 m. spalio 16 d. mokėti tiesioginės pagalbos lėšas avansu. Be to, vienkartinės išmokos už plotus schemos (SAPS) vykdymo tempas, palyginti su rodikliu, buvo spartesnis, o atskiros išmokos už cukrų, vaisius ir daržoves išmokamos rodiklį atitinkančiu tempu. Iš tiesų valstybės narės iki šiol jau yra išmokėjusios apie 98 proc. biudžete numatytų reikalingų lėšų, palyginti su 97,2 proc. tuo pat metu 2011 m. išmokėtų išmokų pagal 2010 m. paraiškas. Kad skaitytojui būtų patogiau, nuo 2010 m. 1 priede pateikiamą preliminaraus asignavimų panaudojimo lentelę Komisija papildė išnaša „*“. Šioje išnašoje nurodoma tikėtina padėtis, jei 2012 m. gegužės 31 d. rodiklis būtų pritaikytas visai atsietajai tiesioginei pagalbai finansuoti numatytų asignavimų sumai. Kaip nurodyta 2 dalyje, visą numatomo atsietosios tiesioginės pagalbos finansavimo sumą sudaro 37 189 mln. EUR patvirtintų biudžeto asignavimų ir šiai atsietajai tiesioginei pagalbai asignuotos įplaukos, kurios turėtų siekti 700 mln. EUR. Todėl, pritaikius rodiklį visai šiai atsietajai tiesioginei pagalbai finansuoti numatytai 37 889 mln. EUR sumai, asignavimų panaudojimo perviršis būtų 70 mln. EUR mažesnis. Šiuo metu Komisija atidžiai stebi atsietosios tiesioginės pagalbos įgyvendinimą. 4.2.2. Kita tiesioginė pagalba (+36,4 mln. EUR) Po to, kai Komisija leido valstybėms narėms nuo 2011 m. spalio 16 d. mokėti tiesioginės pagalbos lėšas avansu, sparčiau, palyginti su 2012 m. gegužės 31 d. rodikliu, buvo išmokamos išmokos pagal tam tikras schemas, pavyzdžiui, priemokų už karves žindenes ir išmokų už ryžių, medvilnės ir riešutų plotus schemas. Be atsietosios tiesioginės pagalbos, šiuo metu Komisija atidžiai stebi ir kitos tiesioginės pagalbos įgyvendinimą. 4.3. Žemės ūkio išlaidų auditas 4.3.1. Ankstesnių metų sąskaitų patvirtinimas (+78 mln. EUR) Už laikotarpį iki 2012 m. gegužės 31 d. valstybės narės pranešė apie su sąskaitų patvirtinimu susijusių pataisų sumą – 0,6 mln. EUR. Dabartinis panaudojimo lygis apskaičiuotas šias pataisas palyginus su atitinkamu 2012 m. gegužės 31 d. rodikliu. Reikėtų pažymėti, kad Komisija 2012 m. taisomajame rašte pasiūlė 69 mln. EUR vertės pataisas. Biudžeto valdymo institucija priėmė 2012 m. biudžetą, kuriame ši suma lygi 200 mln. EUR. Tačiau reikėtų pažymėti, kad šiuo metu visi sąskaitų patvirtinimo sprendimai, kuriuos numatyta priimti šiais finansiniais metais, yra pateikti Fondų komitetui ir svarstomi Komisijoje. Priėmusi šiuos sprendimus, Komisija turėtų grąžinti, t. y. padaryti valstybių narių atžvilgiu teigiamas pataisas, apie 33 mln. EUR grynąją sumą. Be to, remiantis 2012 m. Komisijos priimtais sąskaitų patvirtinimo sprendimais, reikės padaryti apytiksliai 34,5 mln. EUR dydžio teigiamas pataisas valstybių narių atžvilgiu. Todėl Komisija turės rasti 67,5 mln. EUR teigiamų biudžeto asignavimų, nepanaudotų pagal kitus EŽŪGF biudžeto punktus. Be to, Komisijai reikės padengti biudžeto valdymo institucijos nustatytas −200 mln. EUR dydžio neigiamas išlaidas. Todėl Komisija, siekdama uždaryti šį biudžeto punktą 2012 m., turės rasti 267,5 mln. EUR teigiamų biudžeto asignavimų. Galutinę šių teigiamų pataisų sumą lems numatomos neigiamos pataisos dėl to, kad valstybės narės nesilaikė mokėjimo terminų; jos bus nurodytos Fondų komitetui 2012 m. spalio mėn. pirmoje pusėje. 4.4. Kitos išlaidos 4.4.1. Maisto ir pašarų sauga, gyvūnų sveikata, gyvūnų gerovė ir augalų sveikata (−63,5 mln. EUR) Pagal šį straipsnį finansuojamoms schemoms Komisija moka tiesiogines išmokas. Pagerėjus gyvūnų sveikatos padėčiai ir pakeitus teisės aktus, kuriais remiantis atliekama mažiau užkrečiamosios spongiforminės encefalopatijos (TSE) tyrimų, numatomi gyvūnų ligų likvidavimo ir stebėjimo programų vykdymo poreikiai yra mažesni, palyginti su poreikiais, numatytais sudarant 2012 m. biudžetą. Šiuo metu tikimasi, kad asignavimai pagal šį biudžeto straipsnį nebus išnaudoti. 5. EŽŪGF asignuotųjų įplaukų panaudojimas 1 priedo lentelėje pateiktais duomenimis, 2012 m. gegužės 31 d. surinkta 570 mln. EUR asignuotųjų įplaukų, konkrečiai: – įplaukos, gautos atlikus ištaisymus pagal sąskaitų atitikties patvirtinimo sprendimus, siekė 423 mln. EUR, o iki finansinių metų pabaigos numatoma gauti papildomų sumų; – dėl pažeidimų susigrąžintinos sumos siekė apie 90,4 mln. EUR, o iki finansinių metų pabaigos numatoma gauti papildomų sumų, ir – šiuo metu surinkta didžioji dalis pajamų už pieno mokestį siekia apie 56,6 mln. EUR. Galiausiai, iš 2011 į 2012 m. perkelta 441,5 mln. EUR asignuotųjų įplaukų – tai gerokai didesnė nei iš pradžių numatyta 205 mln. EUR suma. Todėl 2012 m. gegužės 31 d. EŽŪGF išlaidoms finansuoti skirta asignuotųjų įplaukų suma buvo 1 011,6 mln. EUR. Šiuo metu 2012 m. dar turi būti surinkta asignuotųjų įplaukų, kurių suma turėtų siekti apie 235 mln. EUR (remiantis numatomais 2012 m. biudžeto skaičiavimais, pagal kuriuos 2012 m. bus gauta 805 mln. EUR numatomų asignuotųjų įplaukų, iš kurių 570 mln. EUR jau surinkta). 6. Įplaukų iš laikinų restruktūrizavimo mokesčių (cukraus sektoriuje) panaudojimas Laikantis teisės aktų, nuo 2009 m. lapkričio mėn. jokių naujų laikinų restruktūrizavimo mokesčių iš valstybių narių surinkta nebuvo. Todėl visa Cukraus pramonės restruktūrizavimo fondui skirta asignuotųjų įplaukų suma lygi iš 2011 m. biudžeto perkeltai sumai, kuri, skirtingai nei pirminiai įverčiai, lygi 856,8 mln. EUR (daugiau negu 2012 m. biudžeto pastabose numatyta 832,2 mln. EUR suma dėl to, kad 2011 m. pabaigoje pagalbos išmokų išmokėta mažiau nei planuota). 2013 m. biudžeto projekte Komisija jau aiškiai nurodė, kad 2012 m. rugsėjo 30 d. uždarant Cukraus pramonės restruktūrizavimo fondą bus pateiktas šio fondo asignuotųjų įplaukų likutis. 7. Cukraus pramonės restruktūrizavimo fondo lėšų panaudojimas 2012 m. gegužės mėn. pabaigoje valstybės narės buvo išmokėjusios 69,1 mln. EUR sumą, susijusią su pagalba restruktūrizavimo priemonėms finansuoti, įvairinimo pagalba ir pagalba cukraus perdirbėjams. 8. Išvados Preliminaraus 2012 m. EŽŪGF biudžeto asignavimų panaudojimo laikotarpiu iki 2012 m. gegužės 31 d. duomenimis, mėnesinės kompensacijos valstybėms narėms 1 024,9 mln. EUR viršijo išlaidų įvertinimą pagal rodikliu numatytą biudžeto vykdymo lygį. Tai daugiausia lėmė tai, kad Komisija leido nuo 2011 m. spalio 16 d. mokėti tiesioginės pagalbos lėšas avansu, todėl pagalba buvo išmokama sparčiau. Turima 1 011,6 mln. EUR asignuotųjų įplaukų; 2012 m. planuojama dar gauti 235 mln. EUR. Šiuo metu Komisija numato, kad turimos asignuotųjų įplaukų sumos ir per metus numatomų gauti įplaukų sumos pakaks vaisių bei daržovių ir atsietosios tiesioginės pagalbos sektorių finansavimui padengti, kaip iš pradžių numatyta sudarant 2012 m. biudžetą. Rengdama šią ataskaitą Komisija atidžiai stebi, kaip vykdomas 2012 m. biudžetas, kad galėtų įvertinti, ar biudžeto asignavimai pagal tam tikrus straipsnius galiausiai bus neišnaudoti, nes jais būtų galima finansuoti tiek sąskaitų ir atitikties patvirtinimu nustatytas teigiamas pataisas, tiek aukščiau aprašytas 05 07 biudžeto skyriaus neigiamas išlaidas. [1] OL L 209, 2005 8 11, p. 1. [2] Iš ankstesnių metų perkeltos asignuotosios įplaukos turi būti panaudotos pirmiausia, tai yra anksčiau nei biudžeto valdymo institucijos patvirtinti asignavimai arba tais metais gautos asignuotosios įplaukos (Finansinio reglamento 10 straipsnis).